CELEX: 52015PC0558
Language: lt
Date: 2015-11-10
Title: Pasiūlymas TARYBOS ĮGYVENDINIMO SPRENDIMAS kuriuo Lietuvos Respublikai leidžiama toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio

EUROPOS KOMISIJA
            Briuselis, 2015 11 10
            COM(2015) 558 final
            2015/0258(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo Lietuvos Respublikai leidžiama toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindas ir tikslai
            
            
               Pagal 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos
                  1
                (toliau – PVM direktyva) 395 straipsnį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, nukrypstant nuo šios direktyvos, kad būtų supaprastinta pridėtinės vertės mokesčio surinkimo procedūra arba užkirstas kelias tam tikrų formų mokesčių vengimui ar sukčiavimui.
            
            
               Raštu, kurį Komisija užregistravo 2015 m. balandžio 1 d., Lietuvos Respublika (toliau – Lietuva) paprašė leisti toliau taikyti priemonę, kuria nukrypstama nuo PVM direktyvos 193 straipsnio. Vadovaudamasi PVM direktyvos 395 straipsnio 2 dalimi, 2015 m. gegužės 18 d. raštu Komisija informavo kitas valstybes nares apie Lietuvos prašymą. 2015 m. gegužės 20 d. raštu Komisija pranešė Lietuvai, kad turi visą informaciją, kuri, Komisijos nuomone, yra būtina prašymui įvertinti.
            
            
               Lietuvos vyriausybė prašo pratęsti atvirkštinio apmokestinimo mechanizmo, kuris šiuo metu taikomas medienos tiekimo sandoriams ir apmokestinamųjų asmenų, kurių atžvilgiu pradėta teisminė bankroto arba restruktūrizavimo procedūra, prekių tiekimo ir paslaugų teikimo sandoriams, galiojimą.
            
            
               Kiek tai susiję su medienos tiekimo sandoriais, Lietuvoje yra daug savo prievolių nevykdančių prekiautojų. Šiame sektoriuje veikiančios įmonės dažniausiai yra smulkūs perpardavėjai ir tarpininkai, kurie dažnai dingsta mokesčių institucijoms nesumokėję už patiektas prekes apskaičiuoto mokesčio, o pirkėjams palikę galiojančias sąskaitas faktūras, suteikiančias teisę į PVM atskaitą.
            
            
               Apmokestinamieji asmenys, kurių atžvilgiu pradėta teisminė bankroto arba restruktūrizavimo procedūra, dažnai nesumokėdavo mokesčių institucijoms iš savo pirkėjų gauto PVM. Tačiau pirkėjas, jeigu jis yra reikalavimus vykdantis prekiautojas, vis tiek gali sumokėtą PVM įtraukti į atskaitą.
            
            
               Taikant atvirkštinio apmokestinimo mechanizmą, nukrypstant nuo PVM direktyvos 193 straipsnyje nustatytos bendros taisyklės, vidaus sandorių atveju prievolė sumokėti PVM tenka pirkėjui. 
            
            
               Pirmą kartą šią nukrypti leidžiančią priemonę leista taikyti 2006 m. gegužės 15 d. Tarybos sprendimu 2006/388/EB
                  2
                (į jį taip pat buvo įtrauktos juodųjų metalų atliekų bei laužo tiekimo paslaugos ir statybos darbai). Medienos tiekimo sandoriams ir apmokestinamųjų asmenų, kurių atžvilgiu pradėta teisminė bankroto arba restruktūrizavimo procedūra, prekių tiekimo ir paslaugų teikimo sandoriams taikomą nukrypti leidžiančią priemonę leista toliau taikyti 2010 m. vasario 16 d. Tarybos įgyvendinimo sprendimu 2010/99/ES
                  3
               . Paskutinį kartą nukrypti leidžiančios priemonės galiojimas buvo pratęstas 2012 m. lapkričio 13 d. Tarybos įgyvendinimo sprendimu 2012/704/ES
                  4
               .
            
            
               Remdamasi Lietuvos mokesčių inspekcijos ataskaita, pateikta kartu su prašymu toliau taikyti nukrypti leidžiančią priemonę, Komisija daro išvadą, kad padėtis, kuria buvo grindžiama pradinė nukrypti leidžianti priemonė, tebėra nepakitusi. Lietuva tvirtina, kad, remiantis mokesčių tyrimų rezultatais, nukrypti leidžianti nuostata buvo veiksminga tiek vykdant medienos tiekimo sandorius, tiek apmokestinamųjų asmenų, kurių atžvilgiu pradėta teisminė bankroto arba restruktūrizavimo procedūra, prekių tiekimo ir paslaugų teikimo sandorius. 
            
            
               Šiais konkrečiais atvejais atvirkštinio apmokestinimo mechanizmu prievolė mokėti PVM ir susiję įsipareigojimai perkeliami nuo mažesnių ar mažiau patikimų apmokestinamųjų tiekėjų didesniems ir patikimesniems apmokestinamiesiems pirkėjams. Taip padedama mokesčių institucijoms, kurios patiria sunkumų rinkti PVM šiuose konkrečiuose sektoriuose.
            
            
               Todėl reikėtų leisti toliau ribotą laiką taikyti leidžiančią nukrypti nuostatą.
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Kitoms valstybėms narėms buvo leista taikyti panašias leidžiančias nukrypti nuostatas, susijusias su PVM direktyvos 193 straipsniu.
               
            
            
               •Suderinamumas su kitomis Sąjungos politikos sritimis
            
            
               
                  Netaikoma.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
         
         
            
               
                  PVM direktyvos 395 straipsnis.
               
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos, kuria grindžiamas pasiūlymas, nuostatas, pasiūlymas priklauso išimtinei Sąjungos kompetencijai. Todėl subsidiarumo principas netaikomas.
               
            
            
               •Proporcingumas
            
            
               Pasiūlymas atitinka proporcingumo principą dėl toliau nurodytų priežasčių.
            
            
               Šis sprendimas susijęs su valstybei narei jos pačios prašymu suteiktu leidimu ir nėra privalomas.
            
            
               Be to, priemonė yra tikslinė ir taikoma ribotam apmokestinamųjų tiekėjų, iš kurių surinkti PVM pasirodė esant problematiška, skaičiui. Atsižvelgiant į ribotą šios išlygos taikymo sritį, speciali priemonė yra proporcinga siekiamam tikslui.
            
            
               •Priemonės pasirinkimas
            
            
               Pagal PVM direktyvos 395 straipsnį nukrypti nuo įprastinių PVM taisyklių galima tik Komisijos pasiūlymu vieningai leidus Tarybai. Be to, Tarybos sprendimas yra tinkamiausia priemonė, nes jis gali būti skirtas atskiroms valstybėms narėms. 
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Netaikoma.
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė.
               
            
            
               •Poveikio vertinimas
            
            
               Sprendimo pasiūlymu siekiama supaprastinti apmokestinimo procedūrą ir kovoti su galimu PVM vengimu ar sukčiavimu, todėl jis gali turėti teigiamą poveikį ekonomikai.
            
            
               Poveikis bet kuriuo atveju bus ribotas dėl siauros nukrypti leidžiančios nuostatos taikymo srities.
            
            
               4.POVEIKIS BIUDŽETUI
            
            
               
                  Pasiūlymas neturi poveikio Sąjungos biudžetui.
               
            
            
               5.KITI ELEMENTAI
            
         
         
            
               •Įgyvendinimo planai ir stebėjimo, vertinimo ir ataskaitų teikimo taisyklės
            
            
               
                  Pasiūlyme numatyta laikino galiojimo sąlyga. Automatinis nustatytas galiojimo terminas – 2018 m. gruodžio 31 d.
               
               
                  Jeigu Lietuva norėtų, kad šią nukrypti leidžiančią priemonę būtų leista toliau taikyti po 2018 m., ne vėliau kaip 2018 m. balandžio 1 d. reikėtų pateikti Komisijai vertinimo ataskaitą ir prašymą leisti toliau taikyti tokią priemonę.
               
            
            
               2015/0258 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo Lietuvos Respublikai leidžiama toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 291 straipsnio 2 dalį,
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  5
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)raštu, kurį Komisija užregistravo 2015 m. balandžio 1 d., Lietuvos Respublika (toliau – Lietuva) paprašė leisti toliau taikyti priemonę, kuria nukrypstama nuo Direktyvos 2006/112/EB nuostatų, kuriomis nustatomas asmuo, kuriam tenka prievolė mokesčių institucijoms sumokėti pridėtinės vertės mokestį (PVM);
            
            
               (2)remdamasi Direktyvos 2006/112/EB 395 straipsnio 2 dalimi, 2015 m. gegužės 18 d. raštu Komisija pranešė kitoms valstybėms narėms apie Lietuvos prašymą. 2015 m. gegužės 20 d. raštu Komisija pranešė Lietuvai, kad turi visą prašymui įvertinti būtiną informaciją;
            
            
               (3)Tarybos sprendimu 2006/388/EB
                  6
                Lietuvai leista inter alia nustatyti, kad prievolė sumokėti PVM, mokėtiną už apmokestinamųjų asmenų, kurių atžvilgiu pradėta teisminė bankroto arba restruktūrizavimo procedūra, prekių tiekimo arba paslaugų teikimo sandorius, taip pat už medienos tiekimo sandorius, ir toliau tektų tų prekių ar paslaugų gavėjui;
            
            
               (4)nukrypti leidžiančios priemonės taikymo laikotarpis buvo pratęstas du kartus – 2010 m. vasario 16 d. Tarybos įgyvendinimo sprendimu 2010/99/ES
                  7
                ir 2012 m. lapkričio 13 d. Tarybos įgyvendinimo sprendimu 2012/704/ES
                  8
               ;
            
            
               (5)iš Lietuvos mokesčių inspekcijos atliktų mokesčių tyrimų ir atitinkamos mechanizmo taikymo analizės rezultatų paaiškėjo, kad nukrypti leidžianti priemonė yra veiksminga;
            
            
               (6)Komisija supranta, kad nukrypti leidžiančios priemonės taikymą pateisinusi teisinė ir faktinė padėtis tebėra nepakitusi. Todėl reikėtų ribotą laiką leisti Lietuvai toliau taikyti priemonę;
            
            
               (7)jeigu Lietuva prašytų nukrypti leidžiančios priemonės taikymo laikotarpį po 2018 m. pratęsti, vertinimo ataskaita ir pratęsimo prašymas Komisijai turėtų būti pateikti ne vėliau kaip 2018 m. kovo 31 d.;
            
            
               (8)nukrypti leidžianti priemonė neturės neigiamo poveikio Sąjungos nuosaviems ištekliams, kuriuos sudaro surenkamas PVM,
            
         
         
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Įgyvendinimo sprendimo 2010/99/ES 2 straipsnio antra pastraipa pakeičiama taip: 
            
            
               „Šis sprendimas taikomas iki 2018 m. gruodžio 31 d. Bet kokį prašymą leisti toliau taikyti šiame sprendime numatytą priemonę reikia pateikti Komisijai ne vėliau kaip 2018 m. kovo 31 d. kartu su ataskaita, į kurią įtraukta šios priemonės taikymo apžvalga.“
            
            
               2 straipsnis
            
            
               Šis sprendimas skirtas Lietuvos Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL L 347, 2006 12 11, p. 1.
               
               
                  
                     (2)
                  OL L 150, 2006 6 3, p. 13.
               
               
                  
                     (3)
                  OL L 45, 2010 2 20, p. 10.
               
               
                  
                     (4)
                  OL L 319, 2012 11 16, p. 7.
               
               
                  
                     (5)
                  OL L 347, 2006 12 11, p. 1.
               
               
                  
                     (6)
                  2006 m. gegužės 15 d. Tarybos sprendimas 2006/388/EB, leidžiantis Lietuvos Respublikai taikyti priemonę, nukrypstančią nuo Šeštosios direktyvos 77/388/EEB dėl valstybių narių apyvartos mokesčių įstatymų derinimo 21 straipsnio (OL L 150, 2006 6 3, p. 13–14).
               
               
                  
                     (7)
                  2010 m. vasario 16 d. Tarybos įgyvendinimo sprendimas 2010/99/ES leisti Lietuvos Respublikai toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 45, 2010 2 20, p. 10–11).
               
               
                  
                     (8)
                  2012 m. lapkričio 13 d. Tarybos įgyvendinimo sprendimas, kuriuo iš dalies keičiamas Įgyvendinimo sprendimas 2010/99/ES leisti Lietuvos Respublikai toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 319, 2012 11 16, p. 7).